Mediterrán ölelés - Palacios Remondo La Vendimia 2016 – A Művelt Alkoholista – Gault&Millau Magyarország
Mediterrán ölelés - Palacios Remondo La Vendimia 2016
2018. március 06. 08:50 – alfoldimerlot Tags 7
Egy hatalmas plüss mackó
Nem olcsó, hazai pályán sem, nálunk pedig végképp. A Decantalóban 2550 forint (plusz szállítás), nálunk 3600. Náluk ennyiért jobbnál-jobb rioja crianzákat adnak, nálunk pedig – no, itt van a bökkenő, én már legalább egy éve nem tudok 10 euróért jó magyar vöröset ajánlani.
Ez a Palacios Remondo egyébként különös egy szerzet: riojai pince, de náluk nem a tempranillo a gerinc, mint bármely tisztességes rioja esetében, hanem a garnacha. Mentségükre szóljon, a terroir is ezt diktálja, a borászat ugyanis Rioja-alsón (Rioja Baja) található, ami klimatikusan és fajtaösszetétel tekintetében is közelebb esik Navarrához, mint Rioja-felsőhöz (Rioja Alta). Fő borukat, a Montesát éveken át vásároltam, és nagy áttörésként értékeltem, amikor végre ráéreztem, hogy ez nem „igazi” rioja, és erről valószínűleg a garnacha tehet. (A 2015-ös Montesa egyébként bűnösen túlértékelt: Luis Gutierrez szerint 92 Parker-pont, szerintem meg egy édeskés tölgyszörp.)
A Vendimia szénsavmacerált primőrként kezdte pályáját, most már ezt vagy titkolják, vagy leszoktak róla. Fele-fele arányban tempranillo és garnacha, amit 4 hónapig érleltek hordóban. 2016 alacsony hozamú, forró év volt, állítólag hatalmas potenciállal.
Az alkohol kétségtelenül magas, 14,5 százalék, de szerencsére nem nyomja agyon a bort. Ami azt illeti, ez egy nagyon szerethető valami (riojának nem merem nevezni, mert erősen eltér a megszokott stílustól). Arról gyorsan leszoktat, hogy nagy titkokat keressünk benne, de ha hátradőlünk és ellazulunk, seperc alatt a palack aljára lehet nézni.
Az illat intenzív, csupa gyümölcs, málnás, szedres, datolyás. Kóstolva is egy gyümölcsbomba, puha és hívogató, selymes textúrával. Meleg karakterű, de közben kellően friss, szaftos, a sav szépen kihúzza a végét. Talán csak egy lépés választja el a giccstől. El tudom képzelni, hogy kiváló tapas-bor, és azt is, hogy laikus vendégeink az utolsó cseppet is kifacsarják a palackból, ha ezzel kínáljuk őket. Csak az árát tudnám feledni.
12-13 pont és 3590 Ft
pintia #2018. március 06. 10:58
És 20 euróért tudsz mondani jó magyar vöröset, ami jobb mint egy 10 eurós spanyol?
blend #2018. március 06. 13:23
Európában a spanyol vöröseket elég nehéz megverni ár-érték arányban.
Tény, hogy valóban nem könnyű 10 euróért tömegesen jó magyar vöröset találni, így nálam ajándékozásnál (külföldieknek) a bevált séma már évek óta a St. Andrea Áldás- Heimann Birtokbor valamelyike.
VisMajor #2018. március 06. 17:52
2015-ös Montesához nem volt szerencsém, de a 2014-es jó volt. Lehet én a bűnösen túlértékelőkkel értenék egyet, ha innék belőle.
A La Vendimiát még 2017-szeptemberben vettem leértékelve 2800 HUF-ért. Azért az árért a bármikor újravenném kategória nálam. Én is úgy emlékszem rá, hogy nagyon gyümölcsös volt.
A legtöbb spanyol bor, amit próbáltam a bortársaságnál az újravenném kategóriában van. Még Telmo Rodriguez 2016-os Basa-ja, meg az al-muvedre volt ami nagyon tetszett. A Basanak (fehér, verdejo és még valami) annyira jó volt a textúrája.
A kivétel pont Rodriguez LZ-je, ami nem tetszett, túl hangsúlyos volt a kesernye a végén.
HattoriHanzo #2018. március 08. 08:55
Trieber Primus, Kristinus Sas, Pannonhalmi Hemina, így hirtelen. De nyilván kellenek a barokkos túlzások, hogy nincs jó magyar vörös ebben az árkategóriában.
kereklaszlo #2018. március 10. 14:47
A 10 eurós árkategóriában ajánlom figyelmetekbe Simon Józsi MEGADATIK'12
vörösét. Egy valódi gyümölcskosár.
Matt #2018. március 11. 22:30
A címkéje szép munka.
Delca #2018. március 31. 12:16
Ahogy @HattoriHanzo mondta, Pannonhalmi Hemina. Igazi Best Buy. Szuper ötlet volt csavarzárral lezárni, ha dugóval lenne, már biztosan elkapkodták volna. Így még jut.